Tobija (Šarić)/Glava 9.
1 Tada Tobija dozva k sebi anđela, kojega je još držao za čovjeka, i reče mu: »Brate Azarija, molim te, slušaj me, što ću ti reći!

2 Kad bih se ja tebi ponudio za roba, ne bih s tim zadosta naplatio staranja tvojega.

3 Ipak imam jednu molbu: Uzmi životinje i sluge i zaputi Gabelu u grad Rages u Mediji! Vrati mu Obveznicu njegovu i primi novce od njega! Također ga pozovi na svadbu moju! 

4 Jer znaš, moj otac broji dane i brinut će se, ako i jedan samo dan ostanem dulje.

5 A vidiš, kako me zaklinje Raguel. Zaklinjanja njegova ne mogu odbiti.«

6 Tada Rafael uze četiri sluge Raguelove i dvije kamele i otputova u grad Rages u Mediji. Nađe Gabela, dade mu obveznicu i primi od njega sve novce.

7 Onda mu pripovjedi o Tobiji, sinu Tobijinu, sve, što se je bilo dogodilo. I povede ga sa sobom na svadbu.

8 Kad stupi u kuću Raguelovu, nađe Tobiju za stolom. Ovaj skoči, i poljubiše se. Gabel zaplaka, uze blagosivati Boga

9 I reče: »Neka te blagoslovi Bog Izraelov; jer si sin predobroga čovjeka, koji je pravedan, bogobojazan i dobrotvoran!

10 Neka su blagosloveni i žena tvoja i roditelji vaši!

11 Neka biste vidjeli djecu svoju i unuke svoje do u treće i četvrto koljeno! Potomci vaši neka budu blagosloveni od Boga Izraelova, koji kraljuje u sve vijeke!«

12 Svi rekoše: »Neka bude tako!« Tada pristupiše gozbi. A održaše svadbenu gozbu u strahu Gospodnjem.

Tobija (Šarić)